./data/phi0474/phi014/phi0474.phi014.perseus-lat2.xml
M. Tullius Cicero
qua re gravis est illa oratio: 'me saucium				recreavit, me praeda donavit; hoc duce castra cepimus, signa contulimus; numquam				iste plus militi laboris imposuit quam sibi sumpsit, ipse cum fortis tum etiam felix ' hoc quanti				putas esse ad famam hominum ac voluntatem? etenim, si tanta illis				comitiis religio est ut adhuc semper omen valuerit praerogativum, quid mirum est in hoc felicitatis					famam sermonemque valuisse? sed si haec leviora ducis quae sunt gravissima et hanc urbanam				suffragationem militari anteponis, noli ludorum huius elegantiam et scaenae				magnificentiam tam valde contemnere; quae huic admodum				profuerunt  nam quid ego dicam populum ac volgus					imperitorum ludis magno				opere delectari? minus est mirandum  quamquam huic causae id				satis est; sunt enim populi ac multitudinis comitia  qua re, si populo				ludorum magnificentia voluptati est, non est mirandum eam L Lucio Murenae apud populum profuisse